
Descoperirile arheologice aparținând culturii 
Coțofeni din Peștera Moanei (jud. Bihor) 
 
de Conf. univ. dr. George V Grigore 
 
 
Printre depunerile ritualice din preistoria României ascunse în 
întunericul grotelor ce sfredelesc munții putem menționa și vasele 
ceramice create în perioada anilor 3500 – 2500 î.Hr.. Acestea au fost 
descoperite pe una din terasele peşterii Moanei aflată pe teritoriul 
comunei Șuncuiuș (jud. Bihor), iar depunerea consta în patru vase de 
ceramică, din care două înalte de 60 cm şi două mai mici, aparţinând 
culturii Coţofeni.Peștera Moanei este situată în versantul drept al Văii 
Luncilor din bazinul mijlociu al Văii Mișidului. Acesta a fost 
cunoscută și cercetată, până la prima strâmtoare, încă din primele 
decenii ale secolului XX. În anul 1961, ea a fost explorată și cartată, 
până la a doua strâmtoare, de către I. Viehmann, T. Rusu și Maria Alb, 
planul său fiind publicat, sub semnătura lui I. Viehmann, în lucrarea 
„Peșteri din România”. În anul 1975, T. Rusu stabilește originea 
apelor din peșteră și, împreună cu I. Viehmann și Maria Alb, 
întreprind o ridicare topografică a zonei carstice dintre Ponorul Văii 
Macră — Valea Luncilor și se cartează „Peștera lui Cotuna”, care face 
parte din același sistem carstic. În anul 1977, membrii Clubului 
Speologic „Z" din Oradea au forțat înaintarea și, trecând de a doua 
strâmtoare, au descoperit și cartat noi galerii subterane ridicând 
lungimea peșterii la 1.170 m.În 1980, D. Borodan, de la C.S. „Z" 
Oradea, a descoperit, pe o prispă aflată în peretele stâng la 70 m de la 
intrare și la o înălțime de 9 m, patru vase de tipul carafelor-amforă 
(două mari, din care una întreagă de 60 cm înălțime, și două mici), 

aparținînd culturii de Coțofeni (cca. 2.000 ani î.Hr.). În prezent, 
acestea se află la Muzeul Țării Crișurilor din Oradea. Cu aceeași 
ocazie s-a explorat, dincolo de acea prispă, o galerie superioară de 62 
m lungime ceea ce face ca, în prezent, peștera Moanei să aibă o 
lungime totală de 1.232 m.Peștera Moanei reprezintă cel de al doilea 
nivel, tempo-rar-activ, al sistemului carstic generat de apele din Valea 
Macră. Ea este formată dintr-o galerie ce răzbate la suprafață prin 
două intrări, suspendate cu 20 m și, respectiv, 23 m deasupra albiei 
Văii Luncilor. După unirea acestora se desfășoară un cavernament 
destul de spațios (120 m x 5—10 m x 12—15 m), lipsit de formațiuni 
stalagmitice, dezvoltat în lungul unei diaclaze foarte evidente. Curând 
după joncțiunea celor două intrări se găsește o treaptă pozitivă, 
formată dintr-o crustă stalagmitică, peste care se revarsă apele, la 
viituri, din perete în perete. După 120 m de la intrare, galeria lasă 
impresia că se termină cu un sifon, deasupra căruia se dezvoltă o 
scurgere parietală. În realitate, ea continuă cu o galerie aproape 
orizontală, cu desfășurare meandrată, în tavanul căreia se înscriu 
numeroase cupole de coroziune iar în podea se dezvoltă o succesiune 
de gururi adânci, pline cu apă stagnantă în perioadele de secetă sau 
traversate de un puternic curs de apă în perioadele de viitură. Amonte 
de acest tronson, peștera se înalță până la 10 m și prezintă câteva plaje 
de nisip, cascade, lacuri subterane și un sifon, ușor de depășit prin 
intermediul unei galerii superioare. În continuare, se ajunge într-o 
zonă cu prăbușiri și câteva ramificații concreționate, după care 
urmează o cascadă de 3 m dincolo de care se desfășoară o galerie 
ascendentă ce lasă impresia, din nou, că peștera se înfundă cu depozite 
aluvionare.Sectorul dinspre amonte al peșterii se desfășoară 
aproximativ rectiliniu, pe direcția de la nord-vest spre sud-est, și 
prezintă mai multe strâmtori, câteva cascade și sifoane ce pot fi 
depășite prin scurte galerii superioare. La circa 490 m de la intrare se 
ajunge la prima bifurcație mai importantă din tot traseul parcurs până 
aici: direct înainte se dezvoltă o galerie destul de îngustă ce se 
termină, după 117 m, cu un spațiu ceva mai larg ce se închide cu 

prăbușiri și depozite de colmatare, iar pe dreapta se desfășoară o 
galerie din ce în ce mai largă, de 141 m lungime, ce pătrunde într-o 
sală de mari dimensiuni (50 x 20 x 20 m), bogat concreționată, închisă 
cu dărîmături și depozite de colmatare.Peștera Moanei, care face parte 
dintr-un sistem carstic bine definit, a fost săpată de apele ce se pierd 
prin Ponorul Văii Macră și, probabil, de cele captate în subteran prin 
Ponorul de sub Stanul Ciuții. 
Cultura Coţofeni de care aparține depunerea ritualică a vaselor 
de lut descoperite în peșteră (după numele localităţii Coţofenii din 
Dos, judeţul Dolj) se cunoaşte mai demult. Este o cultură care se 
formează şi se dezvoltă în perioada de tranziţie, dar în unele părţi ale 
teritoriului României, şi anume în Banat şi Transilvania, ea durează, în 
forme evoluate, mai mult. Este răspândită în Oltenia, Banat şi 
Transilvania. Elemente ale culturii Coţofeni au fost descoperite în 
ultimii ani şi la răsărit de Olt, ca, de pildă, la Slatina şi la Retevoieşti 
(lângă Curtea de Argeş). De cultura Coţofeni este legată şi cultura 
„ceramicii cu împunsături succesive” din Transilvania.Triburile ce au 
dezvoltat cultura Coţofeni au avut o economie cu un predominant 
caracter păstoresc. Prezenţa râşniţelor de mână documentează şi 
practicarea agriculturii primitive. Aşezările purtătorilor culturii 
Coţofeni se întâlnesc deopotrivă la munte, în regiunea de dealuri şi la 
şes. Unele dintre ele au un caracter sezonier, fiind locuite numai în 
perioada păşunatului. În mod vremelnic se ocupau şi peşterile.În 
general, aşezările Coţofeni nu erau întărite, dar cele de pe înălţimi 
aveau caracterul unor „cetăţui” naturale. Se cunosc însă şi aşezări cu 
şanţ şi val de pământ, ca cea de la Castrele Traiane (comuna Pleniţa, 
judeţul Dolj) şi cea întărită prin terasare de la Boarta (lângă Mediaş), 
fără a exista însă siguranţă că fortificaţiile respective sunt din această 
vreme.Cele mai caracteristice forme de vase ale culturii Coţofeni sunt 
ceştile cu o toartă supra-înălţată şi buza oblică, amorfe cu gâtul 
cilindric şi corpul bombat, strachina emisferică şi cu buza îngroşată 
spre, interior. Ornamentarea vaselor foloseşte tehnica inciziei, mai rar 

incrustaţia şi excizia. Sunt răspândite motivele decorative formate din 
aplicaţiuni în relief, benzi incizate şi umplute cu liniuţe paralele sau 
motivul-căprior, cel în formă de ramură de brad, „boabele de linte” 
etc.. Originea culturii Coţofeni este locală, ea reprezentând rezultatul 
unui proces autohton, desfăşurat în special pe fondul Sălcuţa şi 
Petreşti, la care s-a adăugat participarea factorului răsăritean, a celui 
sudic (helladic), şi a celui venit dinspre vest şi nord-vest, prin culturile 
Baden-Pecel şi Vucedol, acestea din urmă pătrunzând, prin unele 
elemente ale lor de structură şi prin influenţe până în vestul şi sud-
vestul teritoriului României.În decursul epocii neolitice s-a lărgit mult, 
în raport cu epocile precedente, câmpul activităţii productive a 
oamenilor. Au apărut noi ramuri ale producţiei materiale, care s-au 
dezvoltat mereu de-a lungul celor trei milenii şi jumătate cât a durat 
aproximativ neoliticul. Munca în comun a fost şi în acest răstimp un 
izvor de progres, înlesnind acumularea şi transmiterea experienţelor 
colective.Colaborarea şi ajutorul reciproc, în cadrul comunităţilor 
gentilice matriarhale au constituit o forţă a colectivului şi au permis 
obţinerea unor mari succese în domeniul producţiei. Legăturile de 
rudenie prin sânge au închegat puternic comunitatea, [iar munca în 
comun, proprietatea comună asupra mijloacelor de producţie şi 
repartiţia egală a produselor au cimentat relaţiile comunitare.Dar 
dezvoltarea forţelor de producţie, creşterea productivităţii muncii 
separarea creşterii vitelor ca ramură de producţie deosebită (prima 
mare diviziune socială a muncii), cu urmarea firească a dezvoltării 
schimbului intertribal regulat - au fost cauzele care au determinat, încă 
din perioada de tranziţie, începutul procesului de transformare a 
relaţiilor comunitare, aşa cum le cunoscuse societatea primitivă în 
epoca de înflorire a orânduirii gentilice matriarhale.Spre sfârşitul 
perioadei de care ne-am ocupat mai sus, se iviseră şi acele condiţii 
care au făcut necesară apariţia marii familii patriarhale, ca celulă 
economică, în opoziţie cu ginta. În epoca ce s-a încheiat, au fost create 
premizele acelor posibilităţi de a produce, nu prin forţele întregii 
comunităţi ca până atunci, ci prin colective mai restrânse, cum au fost 

marile familii. Prin aceasta începea procesul destrămării comunei 
primitive întemeiate pe organizarea gentilică. Procesul a avut o 
desfăşurare lentă, în condiţii istorice variate. 
Descoperirea depunerii ritualice a vaselor de lut tip Coțofeni în 
peștera Moanei poate fi pusă în legătură cu îmbunarea forțelor 
întunericului, sau a forțelor subpământene necunoscute, acum peste 
4000 de ani, când peștera era considerată și casă, dar și templu. 
 
Surse: wikipedia.org; bihorinimagini.ro; padureacraiului.ro; 
speologie.org; welcomtoromania.ro; speotimis.ro; infopensiuni.ro; 
bigor.ro; enciclopediaromaniei.ro; crisipedia.ro    

Arealul Culturii Coțofeni 

